KIRJALLINEN KYSYMYS E-0588/02 esittäjä(t): Margrietus van den Berg (PSE), Michiel van Hulten (PSE)ja Joke Swiebel (PSE) komissiolle. Tutkimus rakennustyöhön liittyvästä petoksesta.



Virallinen lehti nro 309 E , 12/12/2002 s. 0029 - 0030



KIRJALLINEN KYSYMYS E-0588/02 esittäjä(t): Margrietus van den Berg (PSE), Michiel van Hulten (PSE)ja Joke Swiebel (PSE) komissiolle (5. maaliskuuta 2002) Aihe: Tutkimus rakennustyöhön liittyvästä petoksesta Onko komissio tietoinen Haagsche Courantissa 20. joulukuuta 2001 (Bouwfraude is ook een zaak voor de Europese Commissie, petokset rakennustöissä kuuluvat myös Euroopan komissiolle) ja 14. tammikuuta 2002 Volkskrantissa (Fraude met bustunnel onderzoeken, linja-autotunnelipetosta tutkitaan ja De Zuidtangent en het vluggertje van 300 miljoen, 300 miljoonan Zuidtangent-pikatie) ilmestyneistä artikkeleista, jotka koskevat rakennustöihin liittyviä petoksia Alankomaissa? Onko komission mielestä Schipholin rautatietunnelin ja Zuidtangent-pikatien linja-autotunnelin rakentamiseksi Alankomaissa järjestetty yleinen tarjouskilpailu toteutettu yhteisön tarjouskilpailusäännösten mukaisesti? Onko komissio yhä sitä mieltä, että järjestelmä, jossa rakennusyritykset sopivat keskenään laskentakulukorvausjärjestelmästä (eli tarjouksen tehneille rakennusalan yrityksille, jotka eivät saa urakkaa, korvataan tarjouksen tekemiseen käytetyt kulut), on EY:n perustamissopimuksen 81 artiklan 1 kohdan vastainen (jos sillä voi olla vaikutusta jäsenvaltioiden väliseen kauppaan)? Olisiko komission mielestä laillinen laskentakulukorvausjärjestelmä, jonka seurauksena näitä koskevat sopimukset tulevat tarpeettomiksi, myös ristiriidassa EY:n perustamissopimuksen kanssa? Mario Montin komission puolesta antama vastaus (17. huhtikuuta 2002) Komissio on tietoinen siitä, että tiettyjen Alankomaissa toimivien rakennusyritysten käyttäytymisen lainmukaisuudesta on viime aikoina noussut esiin useita kysymyksiä. Komissio tietää myös, että Alankomaiden kilpailuviranomainen tutkii parhaillaan asiaa. Komissiolla ei ole hallussaan tietoja, jotka voisivat antaa aihetta epäillä, että Schipholin rautatietunnelia ja Zuidtangentin linja-autotunnelin rakentamista koskevia julkisia hankintamenettelyjä ei olisi toteutettu julkisia hankintoja koskevien yhteisön direktiivien säännösten mukaisesti. Komissio katsoo, että rakennusyritysten väliset sopimukset, joilla pyritään luomaan tarjousten jakamiseen tähtäävä järjestelmä korvauksineen, rajoittavat kilpailua. Mikäli tällaiset sopimukset vaikuttavat jäsenvaltioiden väliseen kauppaan, niiden katsotaan rikkovan EY:n perustamissopimuksen 81 artiklan 1 kohdan määräyksiä. Komissio muistuttaa arvoisia parlamentin jäseniä tältä osin, että se on jo tehnyt päätöksen 22,5 miljoonan euron suuruisen sakon määräämisestä 28 alankomaalaiselle rakennusalan yhteenliittymälle, jotka olivat tehneet keskenään sopimuksen yritysten kilpailukäyttäytymisen koordinoimiseksi kilpailuun perustuvien tai suoraan tehtyjen julkisten tai yksityisten hankintasopimusten alalla (5. helmikuuta 1992 tehty komission päätös 92/204/ETY(1)). Komission päätös vahvistettiin ensimmäisen oikeusasteen tuomioistuimessa(2) ja Euroopan yhteisöjen tuomioistuimessa(3). Komissio katsoo, että tarjousten jakamisen sallivat kansalliset säännöt saattavat olla EY:n perustamissopimuksen vastaisia. Komissio ei kuitenkaan voi ottaa lopullisesti kantaa asiaan, ennen kuin se on saanut tietoonsa tällaisten sääntöjen yksityiskohdat. (1) EYVL L 92, 7.4.1992. (2) Asia T-29/92, tuomio 21. helmikuuta 1995, Kok. II-289. (3) Asia C-137/95 P, tuomio 25. maaliskuuta 1996, Kok. I-1611.